โทรศัพท์เคลื่อนที่
โทรศัพท์เคลื่อนที่เครื่องแรกถูกผลิตและออกแสดงใน พ.ศ. 2516 โดย มาร์ติน คูเปอร์ (Martin Cooper) นักประดิษฐ์จากบริษัทโมโตโรลา เป็นโทรศัพท์เคลื่อนที่ขนาดใหญ่ที่มีน้ำหนักประมาณ 1.1 กิโลกรัม ปัจจุบันจำนวนผู้ใช้งานโทรศัพท์เคลื่อนที่ทั่วโลก เพิ่มขึ้นจากปี พ.ศ. 2543 ที่มีจำนวน 12.4 ล้านคน มาเป็น 4,600 ล้านคน
โซนี่ เอ็กซ์พีเรียแซด1
โซนี่ เอ็กซ์พีเรียแซด1 มีคุณสมบัติที่คล้ายคลึงกับรุ่นก่อนหน้าอย่าง เอ็กซ์พีเรียแซด ซึ่งมีการออกแบบที่เรียกว่า "ออมนิบาลานซ์" (Omni-Balance) โดยมุ่งเน้นในการสร้างความสมดุลจากมุมมองในทุกๆ ทิศทาง เอ็กซ์พีเรียแซด1 มีขอบที่โค้งมน และมีผิวเรียบทุกด้าน โดยขอบเชื่อมต่อติดกันทั้งตัวเครื่อง ทำมาจากอะลูมิเนียม ส่วนด้านหน้าและด้านหลัง จะใช้กระจก ปุ่มเปิด-ปิด ทำมาจากอะลูมิเนียม อยู่ทางด้านขวาของตัวเครื่อง ซึ่งที่ตั้งของมันสามารถทำให้ใช้โทรศัพท์ด้วยมือเดียวได้อย่างสะดวก โดยมีแรงบันดาลใจมาจากปุ่มด้านข้างของนาฬิกาหรู แซด1 วางขายทั้งหมด 3 สี คือสีดำ, สีขาว และ สีม่วง โดยแซด1 มีตัวเครื่องที่ค่อนข้างหนา (หนา 8.5 มิลลิเมตร) และหนัก (169 กรัม) และมีส่วนของหน้าจอหนากว่า เอ็กซ์พีเรียแซด แม้ว่าจะมีขนาดหน้าจอเท่ากัน ซึ่งโซนี่กล่าวว่า ต้องขยายขนาดเนื่องจากต้องรองรับเซนเซอร์ของกล้องที่มีขนาดที่ใหญ่ขึ้น เอ็กซ์พีเรียแซด1 ได้รับการรับรองการกันน้ำ และ กันฝุ่น ด้วยค่าไอพี 55 และ 58 ซึ่งแตกต่างจากเอ็กซืพีเรียแซด เพราะว่าแซด1 ไม่มีฝาปิดรูหูฟังกันน้ำ แต่สามารถกันน้ำได้ โดยแซด1 ใช้สแนปดรากอน 800 ควอดคอร์ คล็อกที่ 2.2 จิกะเฮิรตซ์ ซึ่งเป็นหน่วยประมวลผลล่าสุดของควอล์คอมม์ และใช้แรม 2 จิกะไบต์ ส่วนหน้าจอนั้นมีขนาด 5 นิ้ว ใช้เทคโนโลยี โซนี่ ไตรลูมีนอส และ เอ็กซ์เรียลลีตีเอนจิน เพื่อช่วยในการรับชมรูปภาพ และวิดีโอ ได้สวยงามขึ้น และแบตเตอรีมีความจุ 3000 มิลลิแอมป์